Herakles - Wikipedia, déi fräi Enzyklopedie

# Herakles

### Vu Wikipedia, der fräier Enzyklopedie.

Den Herakles war de Jong vum Zeus an der Alkmene. Säin Zwillingsbrudder war den Iphikles (deem säi Papp awer net den Zeus, mee dem Alkmene säi Mann, de Kinnek Amphitryon war).

A Griicheland as den Herakles als Nationalheld ugesi ginn, deen ufangs zwar "nëmmen" en Hallefgott war, mee awer spéider zum Heel- an Orakelgott vun den Athenéien a Palaisen ernannt ginn as.

Seng Attribute waren z.B.: de Léiwepelz, d'Keil, d'Füllhorn, de Bou an de Kächer.

## [Änneren] Mythos

Den Herkules wéi en d'Hydra ëmbrengt

### [Änneren] Gebuert

Den Zeus huet sech an déi schéin Alkmene, d'Fra vum Amphitrion verléift. Enges nuechts, wou hiere Mann grad op engem Feldzuch war, huet en sech un si a Gestalt vun hierem Mann, erugemaach an sech mat hier vereenegt.

D'Hera, dem Zeus seng Fra war ausser sech vu Jalousie. Wou lo Gebuert vum Herakles a sengem Brudder Iphikles ustoung huet den Zeus virausgesot dat dee Jong dee fir d'éischt gebuer géif ginn wier spéider Här iwwer Mykene. Dunn huet d'Hera d'Wéie vun der Alkmene sou laang erausgezunn bis den Eurystheus, (de Jong vum Sthenelus, engem Monni vum Amphitryon) fir d'éischt op d'Welt koum an duerno eréischt den Herakles.

Schonn als Puppelchen huet den Herakles sech duerch ongewéinlech Kierperkraaft ausgezeechent. Am Alter vun 8 Méint huet d'Hera zwou riseg Schlaangen an säi Kannerzëmmer geschéckt. Den Iphikles huet gekrasch vun Angscht, mee säi Brudder huet d'Schlaange mat bloussen Hänn erwiergt.

### [Änneren] Jugend

En as a ville Kënschten ënnerriicht ginn (z.B. am Bouschéissen, Wonlenken, Fechten, Fauschtkampf an Réngen. Och Gesank an d'Spillen op der Leier as him bäibruecht ginn. Zwar war hien zimlech geléiereg, mee och opbrausend. Wéi en säi Museksléirer Linos en zu Onrecht op d'Plaz gesat hat, huet en e mat der Leier erschloen. Den Amphitryon huet den Herakles doropshin op de Kithairon geschéckt, wou e sollt Ranner hidden. Hei as en ënnert deenen aneren Hierten opgewuess.

Enges Dags as dee jonken Zeus un eng Weegafelung komm. Op der enger Säit stoung eng wonnerschéi Fra a kostbare faarwege Kleeder a schéi noenee gemaach, op der anerer Säit dogéint eng Fra déi einfach ugedoe war a bescheiden de Bléck op de Buedem geriicht huet. Déi éischt Fra huet en dunn ugesprach a gesot: "Herakles, wanns de mengem Wee follegs wäers de e Liewen a Genoss a Wuelstand hunn. Weder Nout nach Leed wäerten der hei begéinen mee nëmme Gléckséilegkeet". Du sot déi aner: "D'Léift vun de Gëtter an denge Matmënsche loossen sech net ouni Méi an Ustrengung erreechen. Leed wäert dir op dem Wee vun der Tugend begéinen, awer de Loun wäerten de Respekt, Veréierung an d'Léift vun deenen anere Mënsche sinn. Nëmmen du kanns entscheeden wat fir e Wee s de wëlls goen". Den Herakles huet de Pad vun der Tugend an der Éier gewielt.

## [Änneren] Heldendoten

Wéi den Herakles heem komm as, as e gewuer ginn datt dem Amphitryon seng Träpp vun engem Léif ugegraff gi waren. Hien as dunn zréck op de Kithairon gaangen an huet de sougenannte kithaironesche Léif, dee regelméisseg d'Träpp ugegraff huet, erwiergt. En huet en dunn ofgezunn an seng Haut als Ëmhang gebraucht. Ënnerwee huet e Buete vum Erginos, Kinnek vun Orchomenos, déi den Thebaner hiere Jorestribut ofverlaange wollten, begéint. Den Herakles huet kuerze Prozess mat hinne gemaach, hinnen d'Oueren ofgeschnidden an se mat Strécker em d'Nuque zu hierem Kinnek zeréck geschéckt.

### [Änneren] Befreiung vun Theben

Den Erginos huet d'Ausliwwerung vum Herkules verlaangt. Mee deen huet sech mat e puer Männer zesummegedoe fir hierem Feind entgéintzetrieden. An der ganzer Stad waren awer keng Waffen opzedreiwen, déi haten dem Erginos seng Leit all matgeholl. Dofir huet den Herakles d'Athene ëm Bäistand gefrot. Si huet him dunn am Tempel Waffe ginn déi hier, als Merci vu Leit deenen si gehollef hat, geschenkt gi woren. Well dem Herakles seng Trupp awer ëmmer nach an der Ënnerzuel war hu si de Feind an engem Engpass gestallt. Et as zum Kampf komm an deem den Erginos gefall ass. An och den Amphitryon ass zu Doud komm. Mee den Herakles wousst de Gewënn ze notzen, ass an Orchomenos agefall an huet dem Kinnek seng Buerg a Brand gesat.

Doduerch waren d'Thebaner vu deene schwéieren Tributleeschtungen unn de Nopëschkinnek befräit an de Kinnek Kreon huet em dofir seng Duechter Megara zur Fra ginn. Och vun de Gëtter ass e beschenkt ginn: vum Hermes huet en e Schwert kritt, vum Apollo Fäiler déi ëmmer getraff hunn, vum Hephaistos e gëllene Kächer a vum Athene eng Rüstung. Den Herakles konnt elo glécklech mat senger Fra, an den dräi Kanner déi se kritt hunn, zu Theben liewen.

### [Änneren] Gigantomachie

Ëm dës Zäit war e schreckleche Sträit tëscht den olympesche Gëtter an de Giganten (Gigantomachie). De Gëtter war viraus gesot ginn datt si nëmme gewanne kéinte wann ee Stierflechen op hirer Säit kämpfe géif. D'Athene selwer ass als Buet vum Zeus bei den Herakles gaang an huet hien em Hëllef gefrot.

De Kampf war an der Tëschenzäit ëmmer méi schlëmm ginn. Mee souguer den Ares op sengem Sträitwon konnt net vill géint d'Giganten ausriichten. Den Herakles huet versicht ee vun de Gigante mat engem Fäil ze erschéissen. Deen ass och an d'Déift gefall, mee soubal wéi de Ris de Buedem beréiert huet, ass e mat neier Liewenskraaft erëm opgestan. Dunn ass den Herakles op Rot vum Athene vum Olymp erofgeklommen an huet de Gigant iwwert d'Grenz vu sengem Gebuertsland geschleeft. Hei, op frieme Buedem huet seng gëttlech Kraaft net méi gewierkt an en huet misse stierwen.

Sou huet den Zeus, zesumme mat deenen déi him gehollef hunn, de Kampf konne gewannen. Als Merci huet hien hinnen den Éierenumm "déi Olympesch" ginn a mat dëser Auszeechnung ass och dee stierflechen Herakles zu gëttlechem Ruhm komm.

### [Änneren] Déi 12 Aarbechte vum Herakles fir den Eurysteus

Virun der Gebuert vum Herakles hat jo den Zeus erklärt deen éischten Enkel vum Perseus sollt iwwert all déi aner Nokomme vum Perseus herrschen (kuckt ënnert "Gebuert"). Well den Erysteus lo awer duerch dem Hera seng Hëllef als éischten op d'Welt komm ass ass hie Kinnik vu Mykene ginn an den Herakles war him ënnerginn.

Den Eurysteus huet op seng Herrscherrechter bestan a vu senge Sujete schwéier Déngschtleeschtungen gefuedert, sou och vum Herakles. D'Orakel vun Delphi huet awer dem Held erklärt e misst déi 12 Aufgaben déi de Kinnek him operleet ausféieren. Wann hien alles couragéiert a gedëlleg op sech huele géif gingen d'Gëtter him mat hierer Hëllef zur Säit stoen an hie géif onstierflech gemaach ginn.

Den Herakles an den erymantesche Béier

Den Herakles huet mat sech gerongen. Säi Stolz wollt net zouloossen dat hien engem, engem a sengen Ae Geréngeren, zu Déngschte sollt sinn. Zumols well den Eurysteus och just duerch dem Hera seng Lëst amplaz vum Herakles Kinnek ginn ass. Hien huet sech ëmmer méi a Roserei gesteigert, an am Wahn, wou e gemengt huet géint d'Giganten ze kämpfen, huet en seng eege Kanner mam Fäil erschoss. Wéi en erëm zou sech komm ass war en déif traureg, huet sech a sengem Haus agespaart a wollt kee méi gesinn. Schliisslech huet en sech awer entscheed, als Bouss gewëssermoossen, déi 12 Aarbechten auszeféieren.

1. Erwierge vum Nemeesche Léiw
2. Ëmbrénge vun der néngkäppeger Lernäescher Schlaang
3. Afänken vun der Kerynitescher Hirschkou
4. Afänke vum Erymanthesche Béier
5. Ausmëschte vun den Augiasställ
6. Erschéisse vun de Stymphalesche Vullen
7. Afänke vum Kretesche Stéier
8. Zähme vun de Päerd vum Diomedes
9. Besuerge vum Wiergehenk vun der Amazone-Kinnigin Hippolyte
10. Eruewere vun der Rannerhäerd vum Geryoneus
11. Klaue vun de gëllenen Äppel vun den Hesperiden
12. Réngkampf mam Kerberos

## [Änneren] Doud

Den Herakles huet all seng zwieleff Aufgabe geschafft. No senge Prüfungen trennt en sech vum Megara, dat e mat sengem Frënd Iolaos bestuet, a bestit selwer d'Prinzessin Deianeira. Op enger Rees sollten déi zwee e Floss deen Héichwaasser hat iwwerquieren. De Kentaur Nessos huet sech ugebueden déi zwee op sengem Réck eriwwer ze bréngen. Den Herakles huet seng Hëllef net gebraucht mee awer seng Fra. Bei deer Geleeënheet probéiert de Nessos d'Deinara ze entféieren. Den Herakles huet dunn ee vum Apollo senge Fäiler op de Kentaur ofgeschoss. Fir sech um Herakles ze rächen huet en am Stierwen der Deianira erzielt, wann si säi Blutt géif opfänken an dem Herakles seng Kleeder géif domat tränke géif, wier den Herakles fir éiweg frou mat hier a géif ni méi eng aner Fra bekucken. D'Deianeira war guttgleeweg an huet gemaach wat de Nessos hier gesot huet.

Wéi den Herakles dunn déi preparéiert Kleeder unhat, hun se sech erwiermt an ugefaang ze brennen. Den Held huet gebrëllt vu Péng mee e krut d'Kleeder, déi him fest um Kierper gepecht hunn, net méi ausgedoen. Wou d'Deianeira déi schlëmm Noriicht kritt huet, huet si sech aus Verzweiflung an den Doud gestierzt, nach ier den Herakles an de Palais zréck bruecht ginn ass.

Den Herakles huet sech trotz senge Qualen op de Bierg Oeta brénge gelooss an huet Uerder ginn e grousse Scheiterhaufen opzeriichten. Dunn huet en sech drop néier gelooss. Awer kee vu senge Gefollegsleit wollt d'Feier ufänken. Op eemol huet den Zeus agegraff a mat senge Blëtzer d'Holz ugefaang. Den Herakles ass a Flamen opgaang an alles wat un em stierflech war ass verbrannt. Duerno huet den Zeus eng Wollek erofgeschéckt an den Herakles an den Olymp eropgehuewen.

## [Änneren] Kuckt och

- 12 Aufgabe vum Herakles
- Herakleiden

Vun "http://lb.wikipedia.org../../../h/e/r/Herakles.html"

Kategorien: Geste vum Herakles | Griicheschen Heroekult | Argonautegeste | Griichesch Ënnerwelt

##### Views

- Artikel
- Diskussioun
- Aktuell Revisiounen

##### Sichen

##### Aner Sproochen

- Bosanski
- Català
- Česky
- Cymraeg
- Dansk
- Deutsch
- Ελληνικά
- English
- Español
- Esperanto
- Eesti
- Euskara
- Français
- Gaeilge
- 한국어
- עברית
- Hrvatski
- Italiano
- 日本語
- Lietuvių
- Magyar
- Nederlands
- ‪Norsk (bokmål)‬
- Polski
- Română
- Русский
- Simple English
- Slovenčina
- Slovenščina
- Српски / Srpski
- Suomi
- Svenska
- Tagalog
- Türkçe
- Українська
- 中文